CELEX: 52013PC0919
Language: et
Date: 2013-12-18
Title: Ettepanek: EUROOPA PARLAMENDI JA NÕUKOGU DIREKTIIV teatavate keskmise võimsusega põletusseadmetest õhku eralduvate saasteainete heite piiramise kohta

|
			
		
		
		52013PC0919
		
			Ettepanek: EUROOPA PARLAMENDI JA NÕUKOGU DIREKTIIV teatavate keskmise võimsusega põletusseadmetest õhku eralduvate saasteainete heite piiramise kohta /* COM/2013/0919 final - 2013/0442 (COD) */
			
				
		
		
			
			   	SELETUSKIRI
1.           ETTEPANEKU TAUST
Üldine taust –
ettepaneku põhjused ja eesmärgid
Euroopa Parlamendi ja nõukogu otsus, milles
käsitletakse Euroopa Liidu üldist keskkonnaalast tegevusprogrammi aastani 2020
„Hea elu maakera võimaluste piires”[1]
on olnud oluline liikumapanev jõud ELi õhukvaliteedi poliitika läbivaatamise
protsessis, eelkõige seoses selles otsuses kindlaksmääratud vajadusega võtta
meetmeid õhusaaste vähendamiseks tekkekohas.
Komisjon kutsub teatises nõukogule ja Euroopa
Parlamendile „Euroopa puhta õhu programm”[2]
üles võtma meetmeid, et piirata õhusaasteainete heidet põletusseadmetest
nimisoojusvõimsusega 1–50 MW (edaspidi „keskmise võimsusega põletusseadmed”),
viies sellega lõpule reguleeriva raamistiku loomise põletussektori jaoks, mille
eesmärk on muu hulgas suurendada sünergiat õhusaastet ja kliimamuutust
käsitlevate meetmete vahel.
Keskmise võimsusega põletusseadmeid
kasutatakse paljudes valdkondades (sealhulgas elektrienergia tootmine,
kodumajapidamiste/eluruumide kütmine ja jahutamine, tööstusprotsessides
kasutatava soojusenergia/auru tootmine jne) ning need on olulised
vääveldioksiidi, lämmastikoksiidide ja tahkete osakeste heite allikad. ELis on
ligikaudu 142 986 keskmise võimsusega põletusseadet.
Kütuse põletamisele uutes väikestes põletusseadmetes
võib kohaldada sätteid, millega rakendatakse Euroopa Parlamendi ja nõukogu 21.
oktoobri 2009. aasta direktiivi 2009/125/EÜ, mis käsitleb raamistiku
kehtestamist energiamõjuga toodete ökodisaini nõuete sätestamiseks[3]. Kütuse põletamist
suurtes põletusseadmetes reguleeritakse alates 7. jaanuarist 2013 Euroopa
Parlamendi ja nõukogu 24. novembri 2010. aasta direktiiviga 2010/75/EL
tööstusheidete kohta (saastuse kompleksne vältimine ja kontroll)[4] ning olemasolevate
suurte põletusseadmete suhtes kohaldatakse jätkuvalt kuni 31. detsembrini 2015
Euroopa Parlamendi ja nõukogu 23. oktoobri 2001. aasta direktiivi 2001/80/EÜ
teatavate suurtest põletusseadmetest õhku eralduvate saasteainete piiramise
kohta[5].
Keskmise võimsusega põletusseadmest pärit
õhusaasteainete heide ei ole üldiselt ELi tasandil reguleeritud ning seetõttu
on asjakohane täiendada põletusseadmete suhtes kehtivaid õigusakte selle
seadmekategooria osas. 
Kooskõla Euroopa Liidu
muude põhimõtete ja eesmärkidega
Käesolev ettepanek on osa uuest õhukvaliteedi
valdkonnas võetavate ELi meetmete raamistikust, nagu on sätestatud läbivaadatud
ELi õhusaastealases teemastrateegias, ning see on kooskõlas Euroopa 2020. aasta
aruka, jätkusuutliku ja kaasava majanduskasvu strateegia[6] eesmärkidega ning
toetab neid. Väikeste ja keskmise suurusega
ettevõtjate (VKEd) huvide kaitsmise eest kantakse hoolt vastavalt põhimõttele
„kõigepealt mõtle väikestele”[7].
2.           HUVITATUD ISIKUTEGA
KONSULTEERIMISE JA MÕJU HINDAMISE TULEMUSED
Konsulteerimine
huvitatud isikutega
Sidusrühmade ja
üldsusega konsulteeriti mitmel ametlikul ja mitteametlikul viisil, sealhulgas
kahe veebiküsimustiku ja Eurobaromeetri uuringu alusel, ning mitme- ja
kahepoolsetel kohtumistel peetud jätkuva dialoogi kaudu. Liikmesriikidega
konsulteeriti ka õhukvaliteedi eksperdirühma kohtumistel. Suur osa sidusrühmi
tõi esile selle, kui oluline on heite vähendamise koormuse jagamiseks piirata
ELi heiteallikaid, ning väljendas poolehoidu keskmise võimsusega
põletusseadmetest pärit heite piiramisele, märkides siiski, et on vaja
vähendada halduskoormust, mis võib lubade täieliku korra rakendamisel osutuda
ebaproportsionaalseks nii käitajate kui ka pädevate asutuste jaoks.
Sidusrühmade seisukohti on arvesse võetud erinevate võimaluste väljatöötamisel
keskmise võimsusega põletusseadmetest pärit heite piiramiseks.
Esimene sisuline avalik konsultatsioon
internetis toimus 2011. aasta lõpus, et laiendada teabebaasi esialgsete
poliitikavõimaluste väljatöötamiseks. Veebipõhine arutelu kestis 12 nädalat
alates 10. detsembrist 2012 Euroopa Komisjoni veebisaidil „Sinu hääl Euroopas”.
Konsulteerimisel kasutati kahte küsimustikku, millest üks lühike küsimustik oli
mõeldud üldsusele, teine pikem ja üksikasjalikum küsimustik, mis sisaldas
küsimusi heiteallikate reguleerimise kohta, oli ette nähtud ekspertidele ja
sidusrühmadele. Üldsuse hulgast vastas kokku 1934 isikut. Ekspertidelt ja
sidusrühmadelt saadi 371 vastust, neist ligikaudu 40 % nõustus, et
põletusseadmeid tööstusheidete direktiivis sätestatud künnisväärtusega alla 50 MW
on vaja reguleerida ELi tasandil. Seda mõtet toetasid 20 % ettevõtjate
esindajatest, 43 % sõltumatutest ekspertidest, 48 % valitsuste
esindajatest ja 55 % vabaühenduste esindajatest. Äriringkondade ja
valitsuste esindajad pooldasid lihtsamat loa andmise või registreerimise korda.
Samal ajal umbes pooled sõltumatutest ekspertidest ja vabaühendustest valisid
loa andmise täieliku korra koos kogu ELi hõlmavate heite piirväärtustega.
Kogu taustteave on kättesaadav kõnealuse
algatuse jaoks ettenähtud veebisaidil[8].
Mõju hindamise tulemus
Õhusaaste teemastrateegia läbivaatamist
käsitlevas mõjuhinnangus on tõdetud, et õhukvaliteedi poliitika üldine
ülesehitus on küll loogiline ja sidus, kuid selle rakendamisel praktikas tuleb
tagada parem tasakaal heiteallikate reguleerimise, heite ülemmäärade ja
välisõhu kvaliteedi normide vahel, eelkõige selle tagamiseks, et välisõhu
kvaliteedi normide saavutamist kohalikul tasandil ei seataks ohtu sellega, et:
a) ei õnnestu piirata olulistest punktreostusallikatest või toodetest tulenevat
reostust (nt tegelik heide) või b) esinevad kõrged taustkontsentratsioonid, mis
tulenevad üldisest heitekoormusest. 
Selleks et jõuda lähemale ELi pikaajalisele
eesmärgile (pärast 2020. aastat), millega soovitakse veelgi vähendada õhusaaste
mõju tervisele ja keskkonnale, hinnati kulutõhusa meetmepaketi
kindlakstegemiseks mitut poliitikavõimalust. Muu hulgas kaaluti teatud
täiendavaid ELi meetmeid heiteallikate reguleerimiseks, üks neist käsitleb
keskmise võimsusega põletusseadmetest pärit heidet. Hindamisest nähtub, et kogu
ELi hõlmav õigusakt keskmise võimsusega põletusseadmetest pärit heite
piiramiseks tähendaks seda, et kõigile liikmesriikidele laieneksid tehnilised
meetmed, mida peetakse mitut sektorit hõlmava analüüsi tulemusena kulutõhusaks
ning jõuti järeldusele teha ettepanek võtta vastu õigusakt sellistest
põletusseadmetest pärit heite piiramiseks ELi tasandil. 
Keskmise võimsusega põletusseadmetest pärit
heite piiramiseks kaaluti ja analüüsiti põhjalikult viit poliitikavõimalust.
Neist parimaks peeti võimalust, mille kohaselt kehtestataks heite
piirväärtused, mis on kooskõlas direktiivis 2010/75/EL seadmetele võimsusega
50–100 MW sätestatud ning mitmes liikmesriigis rakendatud piirväärtustega,
täiendades neid heite piirväärtusega, mis on sätestatud uute seadmete jaoks
Göteborgi muudetud protokollis[9].
Selleks et piirata lämmastikoksiidide heite vähendamisega seotud kulusid,
peaksid heite piirväärtused põhinema peamiselt esmastel heite vähendamise
meetmetel. Olukordades, kus õhu kvaliteet ei vasta ELi standarditele, peaksid
liikmesriigid aga kohaldama rangemaid norme.
Enamikku keskmise võimsusega põletusseadmetest
käitavad VKEd ning neile märkimisväärse mõju vältimiseks on võetud rida
leevendamismeetmeid: käitajatelt ei nõuta luba, kuid nad peavad teatama seadme
käitamisest pädevatele asutustele, et tagada seadme registreerimine; samuti
soovitatakse olemasolevate seadmete puhul näha ette järkjärguline rakendamine,
et pikendada kõige väiksemate seadmete jaoks üleminekuperioodi piirväärtuste
täitmiseks; seire- ja aruandluskohustusi on piiratud või lihtsustatud 
3.           ETTEPANEKU ÕIGUSLIK KÜLG
Kavandatud meetmete
kokkuvõte
Ettepanekuga kehtestatakse sätted keskmise
võimsusega põletusseadmetele ning sellega täidetakse olemasolev lünk
õigusaktides. Ettepanekuga kehtestatakse
miinimumnõuded ning hoitakse samal ajal halduskoormus võimalikult madalal
tasemel, võttes arvesse eelkõige VKEde olukorda.
Allpool on esitatud täpsem teave ettepaneku
artiklite ja lisade kohta.
Artiklis 1
selgitatakse, et direktiivi eesmärk on vähendada keskmise võimsusega
põletusseadmetest pärit vääveldioksiidi, lämmastikoksiidide ja tahkete osakeste
heidet õhku ning vähendada seeläbi sellisest heitest tulenevat võimalikku ohtu
inimeste tervisele ja keskkonnale.
Artiklis 2 on
määratletud direktiivi reguleerimisala viisil, millega välditakse kattumist
direktiiviga 2009/125/EÜ või direktiivi 2010/75/EL III või IV peatükiga ning
vabastatakse teatavad põletusseadmed nõuete täitmisest lähtuvalt nende
tehnilistest omadustest või konkreetsest kasutusotstarbest.
Artiklis 3
määratletakse käesolevas direktiivis kasutatud mõisted.
Artiklis 4
sätestatakse pädeva asutuse kohustus registreerida käitaja teate põhjal
keskmise võimsusega põletusseadmed. Sellise teate üksikasjad on loetletud I
lisas.
Artiklis 5 sätestatakse
heite piirväärtusi käsitlevad sätted. Olemasolevate ja uute seadmete suhtes
kohaldatavad vastavad väärtused on esitatud II lisas. Tehakse ettepanek, et
olemasolevate põletusseadmete suhtes hakatakse heite piirväärtusi kohaldama
pärast kindlaksmääratud ajavahemikku alates käesoleva direktiivi kohaldamise
kuupäevast, et anda piisavalt aega nende tehniliseks kohandamiseks käesoleva
direktiivi nõuetele. Artikli 5 lõike 4 kohaselt peavad liikmesriigid kohaldama
üksikute seadmete suhtes rangemaid heite piirväärtusi piirkondades, kus ei
täideta õhukvaliteedi piirväärtusi. III lisas sätestatakse selleks
võrdlusalused, mis kajastavad kõige uuema kättesaadava tehnikaga
saavutatavaid tulemusi.
Seirenõuded sätestatakse artiklis 6 ja
IV lisas. On tehtud ettepanek, et kõnealust lisa kohandatakse teaduse ja
tehnika arenguga delegeeritud õigusaktide abil (vastavalt artiklitele 14 ja
15).
Artiklitega 7 ja 8
kehtestatakse sätted, millega tagatakse direktiivi tõhus rakendamine ja
jõustamine. Lisatakse säte, millega nõutakse, et käitajad teataksid
mittevastavusest viivitamata pädevale asutusele. Samuti peaksid liikmesriigid
tagama, et käitaja ja pädev asutus võtavad vajalikke meetmeid käesoleva
direktiivi sätetele mittevastavuse korral. Lisaks sellele kehtestatakse ettepanekuga
liikmesriikidele nõue näha ette keskkonnajärelevalve süsteem käesoleva
direktiiviga hõlmatud keskmise võimsusega põletusseadmete kontrollimiseks või
rakendada muid meetmeid vastavuse kontrollimiseks.
Artikliga 9
nähakse ette käitaja ja pädeva asutuse kohustused juhul, kui keskmise
võimsusega põletusseadet muudetakse.
Artiklis 10
käsitletakse õigust pääseda juurde teabele ning sellega seoses osutatakse
Euroopa Parlamendi ja nõukogu 28. jaanuari 2003. aasta direktiivile 2003/4/EÜ
keskkonnateabele avaliku juurdepääsu ja nõukogu direktiivi 90/313/EMÜ kehtetuks
tunnistamise kohta[10].
Artikli 11
kohaselt peavad liikmesriigid määrama pädevad asutused, kes vastutavad
käesolevast direktiivist tulenevate kohustuste täitmise eest.
Artikliga 12
kehtestatakse aruandlusmehhanism. Kui liikmesriikide esimene aruanne
komisjonile, mis tuleb esitada 30. juuniks 2019, peab sisaldama kokkuvõtet
käesoleva direktiivi rakendamisel oluliste andmete kohta, siis järgmised
aruanded peavad sisaldama kvalitatiivset ja kvantitatiivset teavet, milles
käsitletakse käesoleva direktiivi rakendamist, kõiki meetmeid, mis on võetud
selleks, et kontrollida keskmise võimsusega põletusseadmete käitamise vastavust
käesolevale direktiivile ning kõiki sellega seoses võetud täitemeetmeid. Artiklis
13 sätestatakse ka komisjoni aruandluskohustused. 
Artiklis 14
sätestatakse delegeerimiskord, mida kohaldatakse IV lisa kohandamiseks teaduse
ja tehnika arenguga delegeeritud õigusaktide kaudu kooskõlas artikliga 13.
Artiklites 15, 16 ja 17 kehtestatakse sätted, milles käsitletakse vastavalt karistusi, mida
kohaldatakse ettepaneku kohaselt jõustatud siseriiklike õigusnormide rikkumise
eest, ettepaneku ülevõtmist liikmesriikide õigusesse hiljemalt XX/XX/XX ning
selle jõustumist.
I lisas
loetletakse teave, mille käitaja peab esitama pädevale asutusele.
II lisas
sätestatakse heite piirväärtused, mida kohaldatakse olemasolevatele ja uutele
põletusseadmetele vastavalt artikli 5 lõigetele 2 ja 3.
III lisaga nähakse
ette võrdlusalused rangemate heite piirväärtuste kohaldamiseks vastavalt
artikli 5 lõikele 4.
IV lisas
esitatakse heite seirele kohaldatavad nõuded.
Selgitavad dokumendid
Komisjoni arvates on
selgitavad dokumendid vajalikud selleks, et parandada direktiivi ülevõtmise
kohta esitatava teabe kvaliteeti järgmistel põhjustel.
Direktiivi täielik ja
nõuetekohane ülevõtmine on tähtis selle eesmärkide saavutamiseks (st inimeste
tervise ja keskkonna kaitse tagamine). Arvestades, et teatud liikmesriigid juba
reguleerivad keskmise võimsusega põletusseadmetest pärit õhusaasteainete
heidet, ei pruugi käesoleva direktiivi ülevõtmine toimuda üksnes ühe
õigusaktiga, vaid pigem koosneb see mitmesugustest muudatustest või uutest
ettepanekutest asjaomastes valdkondades. Lisaks
on direktiivi rakendamine sageli liiga hajutatud, kuna selle kohaldamise ja
mõnes liikmesriigis isegi ülevõtmise eest vastutavad piirkondlikud ja kohalikud
ametiasutused. 
Tõenäoliselt
suurendavad eespool nimetatud tegurid direktiivi ebaõige ülevõtmise ja
rakendamise ohtu ning muudavad ELi õiguse kohaldamise järelevalve komisjoni
jaoks keerulisemaks. Selleks et tagada riiklike õigusaktide vastavus direktiivi
sätetele, on vaja selget teavet kõnealuse direktiivi ülevõtmise kohta.
Selgitavate dokumentide esitamise nõue võib suurendada selliste
liikmesriikide halduskoormust, kes neid tavaliselt ei koosta. Selgitavad
dokumendid on aga vajalikud selleks, et oleks võimalik kindlalt tõendada, et
direktiiv on täielikult ja nõuetekohaselt üle võetud, mis on tähtis eespool
nimetatud põhjustel, ning seda ei ole võimalik tulemuslikult tõendada vähem
koormavate meetmetega. Lisaks võivad selgitavad dokumendid oluliselt aidata
vähendada komisjoni halduskoormust nõuetele vastavuse seirel; ilma selgitavate
dokumentideta läheks vaja märkimisväärselt ressursse ja arvukalt kontakte
riigiasutustega, et jälgida kõigis liikmesriikides direktiivi ülevõtmise
meetodeid. Seega on selgitavate dokumentide esitamisega seotud võimalik
täiendav halduskoormus proportsionaalne taotletava eesmärgiga, milleks on
tagada direktiivi tõhus ülevõtmine ja selle eesmärkide täielik saavutamine.
Eespool öeldut silmas pidades on asjakohane liikmesriikidelt paluda, et
nad lisaksid ülevõtmismeetmeid käsitlevale teatele ühe või mitu dokumenti,
milles selgitatakse seost direktiivi sätete ja ülevõtvate siseriiklike
õigusaktide vastavate osade vahel.
Õiguslik alus
Kuna direktiivi põhieesmärk
on keskkonnakaitse Euroopa Liidu toimimise lepingu artikli 191 kohaselt,
põhineb ettepanek ELi toimimise lepingu artikli 192 lõikel 1.
Subsidiaarsuse ja proportsionaalsuse
põhimõte ning vahendi valik
Subsidiaarsuse põhimõtet kohaldatakse
ettepaneku selles osas, mis ei kuulu Euroopa Liidu ainupädevusse. 
Käesoleva ettepaneku eesmärke ei suuda
liikmesriigid piisavalt hästi saavutada ja liidu meetmed on kõnealuste
eesmärkide saavutamiseks paremad järgmistel põhjustel.
Kuigi heide õhku põhjustab sageli piiriülese
saastuse, ei ole keskmise võimsusega põletusseadmetest pärit heide õhku
üldiselt ELi tasandil praeguses etapis reguleeritud. Käesoleva ettepaneku
põhiidee on kehtestada kogu ELi elanikkonna ja keskkonna kaitse
miinimumstandarditena heite piirväärtused, millega reguleeritakse keskmise
võimsusega põletamisseadmetest pärit vääveldioksiidi, lämmastikoksiidide ja
tahkete osakeste heidet õhku.
Seepärast peavad kõik liikmesriigid võtma
miinimumnõuete täitmiseks meetmeid, sest liikmesriikide erinevad nõuded võivad
takistada piiriülest majandustegevust. ELi tasandil meetmed on vajalikud ning
toovad võrreldes siseriiklike meetmetega lisaväärtust. 
Seepärast on ettepanek
kooskõlas subsidiaarsuse põhimõttega.
Valitud vahend on direktiiv, kuna ettepanekus
sätestatakse üldised eesmärgid ja kohustused ning jäetakse liikmesriikidele
piisavalt vabadust nõuete täitmiseks vajalike meetmete valimisel ja
üksikasjalikul rakendamisel. Ettepanek on seega kooskõlas proportsionaalsuse
põhimõttega.
4.           MÕJU EELARVELE
Käesolev ettepanek ei mõjuta ELi eelarvet.
5.           VALIKULISED KÜSIMUSED 
Ettepanekus käsitletakse
Euroopa Majanduspiirkonna jaoks olulist küsimust ja seega tuleks seda kohaldada
Euroopa Majanduspiirkonnas.
2013/0442 (COD)
Ettepanek:
EUROOPA PARLAMENDI JA NÕUKOGU DIREKTIIV
teatavate keskmise võimsusega
põletusseadmetest õhku eralduvate saasteainete heite piiramise kohta
(EMPs kohaldatav tekst)
EUROOPA PARLAMENT JA EUROOPA LIIDU
NÕUKOGU,
võttes arvesse Euroopa Liidu toimimise
lepingut, eriti selle artikli 192 lõiget 1,
võttes arvesse Euroopa Komisjoni ettepanekut,
olles edastanud seadusandliku akti eelnõu
liikmesriikide parlamentidele
võttes arvesse Euroopa Majandus- ja
Sotsiaalkomitee arvamust,[11]

võttes arvesse Regioonide Komitee arvamust,[12]
toimides seadusandliku tavamenetluse kohaselt[13]
ning arvestades järgmist:
(1)       Euroopa Parlamendi ja nõukogu
otsuses XXX/XXXX[14]
(tegevusprogramm) tunnistatakse, et saasteainete heidet õhku on möödunud
kümnendite jooksul märkimisväärselt vähendatud, kuid samal ajal on õhusaaste
tase ikka veel probleemiks mitmel pool Euroopas ning liidu elanikud puutuvad
endiselt kokku õhusaasteainetega, mis võivad kahjustada nende tervist ja
heaolu. Tegevusprogrammi on tõdetud, et ökosüsteeme kahjustavad
jätkuvalt ülemäärane lämmastiku ja väävli sadestumine, mis on seotud
transpordisektorist, mittesäästlikest põllumajandustavadest ja
energiatootmisest pärit heitega.
(2)       Selleks et tagada tervislik
keskkond kõigile, kutsutakse tegevusprogrammis üles võtma kohalikke meetmeid,
mida täiendatakse sobivate meetmetega nii riikide kui ka ELi tasandil. Eelkõige
nõutakse selles jõupingutuste tõhustamist, et saavutada täielik vastavus ELi
õhukvaliteedi alastele õigusaktidele ning määratleda strateegilised eesmärgid
ja meetmed 2020. aasta järgseks ajaks.
(3)       Teadushinnangud näitavad, et
ELi elanike eluiga väheneb õhusaaste tõttu keskmiselt kaheksa kuud.
(4)       Keskmise võimsusega
põletusseadmetes kütuse põletamisel tekkiv saasteainete heide ei ole üldiselt
reguleeritud liidu tasandil, kuigi selle osatähtsus õhusaastes suureneb,
eelkõige seetõttu, et ajendatuna kliima- ja energiapoliitikast kasutatakse
kütusena üha rohkem biomassi.
(5)       Kütuse põletamisele väikestes
põletusseadmetes võib kohaldada sätteid, millega rakendatakse Euroopa
Parlamendi ja nõukogu 21. oktoobri 2009. aasta direktiivi 2009/125/EÜ, mis
käsitleb raamistiku kehtestamist energiamõjuga toodete ökodisaini nõuete
sätestamiseks[15].
Kütuse põletamine suurtes põletusseadmetes on alates 7. jaanuarist 2013
reguleeritud Euroopa Parlamendi ja nõukogu direktiiviga 2010/75/EL[16] ning Euroopa
Parlamendi ja nõukogu direktiivi 2001/80/EÜ[17]
kohaldamist jätkatakse direktiivi 2010/75/EL artikli 30 lõikega 2 hõlmatud
suurte põletusseadmete suhtes kuni 31. detsembrini 2015.
(6)       Komisjoni 17. mai 2013. aasta
aruandes[18]
tööstusheidete direktiivi 2010/75/EL artikli 30 lõike 9 ja artikli 73 kohaselt
tehtud läbivaatamiste kohta jõuti järeldusele, et kütuste põletamise puhul
keskmise võimsusega põletusseadmetes oli tõendatud selge potentsiaal õhusaaste
kulutõhusaks vähendamiseks.
(7)       Euroopa Liidu õhusaastealased
rahvusvahelised kohustused vähendada hapestumist, eutrofeerumist,
troposfääriosooni ja tahkete osakeste heidet on kokku lepitud piiriülese
õhusaaste kauglevi konventsiooni Göteborgi protokolliga, mida muudeti 2012.
aastal, et suurendada olemasolevaid vääveldioksiidi, lämmastikoksiidide,
ammoniaagi ja lenduvate orgaaniliste ühendite heite vähendamise kohustusi ning
kehtestada uued kohustused tahkete peenosakeste (PM2,5) vähendamiseks, mida
tuleb hakata täitma alates 2020. aastast. 
(8)       Komisjon kutsub oma teatises
nõukogule ja Euroopa Parlamendile „Euroopa puhta õhu programm”[19] üles võtma meetmeid,
et piirata keskmise võimsusega põletusseadmetest pärit õhusaasteainete heidet,
viies sellega lõpule reguleeriva raamistiku loomise põletussektoris. Strateegia
täiendab saaste vähendamise tegevuskava aastani 2020, mis on sätestatud
komisjoni 21. septembri 2005. aasta teatises õhusaastet käsitleva temaatilise
strateegia kohta[20]
ning selle raames töötatakse välja mõju vähendamise eesmärgid aastani 2030.
Strateegiliste eesmärkide saavutamiseks tuleks kehtestada regulatiivne
tegevuskava, sealhulgas meetmed keskmise võimsusega põletusseadmetest pärit
heite piiramiseks.
(9)       Käesolevat direktiivi ei
tuleks kohaldada energiamõjuga toodetele, mille suhtes kohaldatakse direktiivi
2009/125/EÜ või direktiivi 2010/75/EL III või IV peatüki kohaselt vastuvõetud
rakendusmeetmeid. Samuti tuleks käesoleva direktiivi reguleerimisalast välja
jätta teatavad muud põletusseadmed lähtuvalt nende tehnilistest omadustest või
konkreetsest kasutusotstarbest.
(10)     Selleks et tagada õhku
eralduva vääveldioksiidi, lämmastikoksiidide ja tahkete osakeste heite
piiramine, peaks iga keskmise võimsusega põletusseade töötama üksnes juhul, kui
pädev asutus on selle käitaja teate põhjal vähemalt registreerinud.
(11)     Selleks et piirata keskmise
võimsusega põletusseadmetest tulenevat heidet õhku, tuleks käesolevas
direktiivis sätestada heite piirväärtused ja seirenõuded. 
(12)     Selleks et anda
olemasolevatele keskmise võimsusega põletusseadmete käitajatele piisavalt aega
end tehniliselt kohandada käesoleva direktiivi nõuetele, tuleks heite
piirväärtusi kohaldada selliste põletusseadmete suhtes pärast käesoleva direktiivi
kohaldamiskuupäeva algava kindlaksmääratud ajavahemiku lõppu.
(13)     Vastavalt Euroopa Liidu
toimimise lepingu artiklile 193 ei takista käesolev direktiiv liikmesriike
säilitamast või kasutusele võtmast rangemaid kaitsemeetmeid, näiteks selleks,
et täita keskkonnakvaliteedi standardeid. Liikmesriigid peaksid kohaldama
rangemaid heite piirväärtusi, nagu käesoleva direktiivi III lisas sätestatud
võrdlusalused, eelkõige piirkondades, mis ei vasta õhukvaliteedi
piirväärtustele. See aitaks ka edendada ökoinnovatsiooni liidus ning soodustada
eelkõige väikeste ja keskmise suurusega ettevõtjate turulepääsu.
(14)     Liikmesriigid peaksid tagama,
et nii keskmise võimsusega põletusseadme käitaja kui ka pädev asutus võtavad
vajalikke meetmeid käesoleva direktiivi sätetele mittevastavuse korral.
(15)     Selleks et piirata keskmise
võimsusega põletusseadmete käitajatena tegutsevate väikeste ja keskmise
suurusega ettevõtjate halduskoormust, peaksid käitajate halduskohustused seoses
teatamise, seire ja aruandlusega olema proportsionaalsed, võimaldades samal
ajal teha pädevatel asutustel tõhusat vastavuskontrolli. 
(16)     Et liikmesriikide teave
käesoleva direktiivi rakendamise kohta oleks järjepidev ja sidus ning et
edendada teabevahetust liikmesriikide ja komisjoni vahel, peaks komisjon
Euroopa Keskkonnaameti abiga välja töötama elektroonilise aruandlusvahendi,
mida liikmesriigid saaksid kasutada riiklike aruannete ja andmete haldamise
otstarbel.
(17)     Selleks, et kohanduda teaduse
ja tehnika arenguga, tuleks õigus võtta vastu õigusakte IV lisa kohaste heite
seiret käsitlevate sätete muutmiseks delegeerida Euroopa Liidu toimimise
lepingu artikli 290 kohaselt komisjonile. On eriti oluline, et komisjon viiks
oma ettevalmistava töö käigus läbi asjakohaseid konsultatsioone, sealhulgas
ekspertide tasandil. Delegeeritud õigusaktide ettevalmistamisel ja koostamisel
peaks komisjon tagama asjaomaste dokumentide sama- ja õigeaegse ning asjakohase
edastamise Euroopa Parlamendile ja nõukogule.
(18)     Kuna käesoleva direktiivi
eesmärki, milleks on parem keskkonnakvaliteet ja inimeste tervis, saab paremini
saavutada ELi kui liikmesriikide tasandil, võib EL võtta meetmeid kooskõlas
Euroopa Liidu lepingu artiklis 5 sätestatud subsidiaarsuse põhimõttega.
Kõnealuses artiklis sätestatud proportsionaalsuse põhimõtte kohaselt ei lähe
käesolev direktiiv nimetatud eesmärkide saavutamiseks vajalikust kaugemale.
(19)     Käesolevas direktiivis
austatakse põhiõigusi ja järgitakse iseäranis Euroopa Liidu põhiõiguste hartas
tunnustatud põhimõtteid. Eelkõige püütakse käesoleva direktiiviga tagada
kõnealuse harta keskkonnakaitset käsitleva artikli 37 kohaldamine.
(20)     Kooskõlas liikmesriikide ja
komisjoni 28. septembri 2011. aasta ühise poliitilise
deklaratsiooniga selgitavate dokumentide kohta[21]
kohustuvad liikmesriigid põhjendatud juhtudel lisama ülevõtmismeetmeid
käsitlevale teatele ühe või mitu selgitavat dokumenti, milles selgitatakse
seost direktiivi osade ja ülevõtvate siseriiklike õigusaktide vastavate osade
vahel. Käesoleva direktiivi puhul leiab seadusandja, et selliste dokumentide
esitamine on põhjendatud,
ON VASTU VÕTNUD KÄESOLEVA DIREKTIIVI:
Artikkel 1
Reguleerimisese
Käesolevas direktiivis sätestatakse eeskirjad,
et piirata keskmise võimsusega põletusseadmetest õhku eralduva vääveldioksiidi,
lämmastikoksiidide ja tahkete osakeste heidet ning seeläbi vähendada heiteid
õhku ja sellise heitega seotud võimalikke riske inimeste tervisele ja
keskkonnale.
Artikkel 2
Reguleerimisala
(1)          Käesolevat direktiivi
kohaldatakse põletusseadmetele, mille nimisoojusvõimsus on 1 MW või rohkem
ning alla 50 MW (edaspidi „keskmise võimsusega põletusseadmed”), olenemata
kasutatud kütuse liigist.
(2)          Käesolevat direktiivi ei
kohaldata järgmise suhtes:
(a)         
põletusseadmed, mis on hõlmatud direktiivi
2010/75/EL III või IV peatükiga;
(b)         
energiamõjuga tooted, mille suhtes kohaldatakse
direktiivi 2009/125/EÜ kohaselt vastuvõetud rakendusmeetmeid, kui kõnealuste
rakendusaktidega on sätestatud heite piirväärtused käesoleva direktiivi II
lisas loetletud saasteainetele;
(c)         
põletusseadmed, milles gaasilisi põlemissaadusi
kasutatakse otseseks kütmiseks, kuivatamiseks või esemete või materjalide muul
viisil töötlemiseks;
(d)        
järelpõletusseadmed, mis on mõeldud
tööstusprotsessidest tuleneva heitgaasi puhastamiseks põletamise teel ning mida
ei kasutata iseseisva põletusseadmena;
(e)         
kõik tehnilised seadmed, mida kasutatakse
sõidukite, laevade või õhusõidukite jõuseadmena;
(f)          
põletusseadmed, mille suhtes kohaldatakse Euroopa
Parlamendi ja nõukogu määruse (EÜ) nr 1069/2009[22] kohaselt vastuvõetud
rakendusmeetmeid, kui kõnealustes rakendusaktides on sätestatud heite
piirväärtused käesoleva direktiivi II lisas loetletud saasteainetele.
Artikkel 3
Mõisted
Käesolevas direktiivis
kasutatakse järgmisi mõisteid:
(1)                   
„heide” – põletusseadmest õhku eralduvad
saasteained;
(2)                   
„heite piirväärtus” – põletusseadmest õhku
eralduvates heitgaasides sisalduva aine kogus, mis on lubatud õhku heita
teatava ajavahemiku jooksul;
(3)                   
„lämmastikoksiidid” (NOx) –
lämmastikoksiid ja lämmastikdioksiid, väljendatuna lämmastikdioksiidina (NO2);
(4)                   
„tahked osakesed” – mis tahes kuju, struktuuri või
tihedusega osakesed, mis hajuvad gaasifaasis proovivõtukoha tingimustes ning
mida võib koguda filtreerimise teel teatavatel tingimustel pärast analüüsitava
representatiivse gaasiproovi võtmist ning mis jäävad filtrist ülesvoolu ja
filtrile pärast kuivatamist teatavates tingimustes; 
(5)                   
„põletusseade” – kõik tehnilised seadmed, milles
oksüdeeritakse kütuseid, et kasutada selle tulemusena tekkivat soojust;
(6)                   
„olemasolev põletusseade” – põletusseade, mis on
võetud kasutusele enne [üks aasta pärast ülevõtmise kuupäeva];
(7)                   
„uus põletusseade” – muu kui olemasolev
põletusseade;
(8)                   
„mootor” – gaasi-, diisel- või kahekütusemootor;
(9)                   
„gaasimootor” – ottomootori põhimõttel ja
sädesüütega töötav sisepõlemismootor;
(10)               
„diiselmootor” – diiselmootori põhimõttel ja
survesüütega töötav sisepõlemismootor;
(11)               
„kahekütusemootor” – survesüütega
sisepõlemismootor, mis töötab vedelkütuste põletamisel diiselmootori põhimõttel
ja gaasikütuste põletamisel ottomootori põhimõttel;
(12)               
„gaasiturbiin” – pöörlev masin, mille abil muudetakse
soojusenergia mehaaniliseks tööks; koosneb peamiselt kompressorist, termilisest
seadmest, milles oksüdeeritakse kütust töövedeliku soojendamiseks, ning
turbiinist; see hõlmab nii avatud kui ka kombineeritud tsükliga gaasiturbiine
ja koostootmisrežiimil gaasiturbiine, koos lisasüütega või ilma; 
(13)               
„kütus” – kõik tahked, vedelad või gaasilised
põlevmaterjalid;
(14)               
„jäätmed” – mis tahes ained või esemed, mille
valdaja ära viskab, kavatseb ära visata või on kohustatud ära viskama; 
(15)               
„biomass” – iga järgmine toode või jääde:
(a)         
tooted, mis koosnevad põllumajandusest või
metsandusest pärit taimsest ainest, mida saab kasutada kütusena neis sisalduva
energia kasutamiseks;
(b)         
järgmised jäätmed:
(a)          
põllumajanduse ja metsanduse taimsed jäätmed,
(b)         
toiduainetööstuse taimsed jäägid, juhul kui tekkiv
soojus kasutatakse ära;
(c)          
värske paberimassi tootmise ja pabermassist paberi
tootmise kiulised taimsed jäägid, juhul kui need põletatakse nende tekitamise
kohas ja tekkiv soojus taaskasutatakse;
(d)         
korgijäätmed;
(e)          
puidujäätmed, välja arvatud need, mis võivad
puidukaitseainetega töötlemise või pinna katmise tulemusena sisaldada
halogeenitud orgaanilisi ühendeid või raskmetalle, sealhulgas eelkõige
ehitamisel ja lammutamisel tekkivad puidujäätmed;
(16)               
„töötunnid” – tundides väljendatud aeg, mille
jooksul põletusseadmest eraldub heide õhku; 
(17)               
„käitaja“ – iga füüsiline või juriidiline isik, kes
käitab või haldab põletusseadet või kellele on siseriiklike õigusnormide
kohaselt antud majanduslik otsustusõigus seadme tehnilise toimimise üle;
(18)               
„piirtase” – tase, mis on kehtestatud teaduslikult
põhjendatud teadmiste alusel eesmärgiga vältida, ennetada või vähendada
saasteaine kahjulikku mõju inimeste tervisele ja/või kogu keskkonnale; piirtase
tuleb saavutada teatava tähtaja jooksul ning hiljem ei tohi seda ületada, nagu
on sätestatud Euroopa Parlamendi ja nõukogu direktiivis 2008/50/EÜ[23]; 
(19)               
„piirkond” – liikmesriigi territooriumi osa, mille
liikmesriik on õhukvaliteedi hindamiseks ja juhtimiseks ise piiritlenud, nagu
on sätestatud direktiivis 2008/50/EÜ.
Artikkel 4
Registreerimine 
(1)          Liikmesriigid võtavad
vajalikud meetmed tagamaks, et käitatakse üksnes selliseid keskmise võimsusega
põletusseadmeid, mille pädev asutus on registreerinud. 
(2)          Registreerimise kord peab
sisaldama vähemalt käitaja teadet pädevale asutusele, milles ta teatab keskmise
võimsusega põletusseadme käitamisest või kavatsusest sellist seadet käitada.
(3)          Käitaja teade sisaldab iga
keskmise võimsusega põletusseadme kohta vähemalt I lisas loetletud teavet. 
(4)          Pädev asutus registreerib
keskmise võimsusega põletusseadme ühe kuu jooksul pärast käitajalt teate
saamist ning teatab sellest käitajale. 
(5)          Olemasolevad keskmise
võimsusega põletusseadmed võib vabastada lõikes 2 osutatud teatamise
kohustusest tingimusel, et kogu lõikes 3 osutatud teave on esitatud pädevatele
asutustele.
Nimetatud põletusseadmed registreeritakse
[kolmteist kuud pärast ülevõtmise kuupäeva].
(6)          Pädeva asutuse register
sisaldab iga keskmise võimsusega põletusseadme kohta vähemalt I lisas loetletud
teavet, samuti kogu teavet, mis on saadud artikli 8 kohase seiretulemuste
kontrollimise või artikli 7 kohase muude nõuetele vastavuse kontrollimise
tulemusena.
Artikkel 5
Heite piirväärtused
(1)          Ilma et see piiraks
direktiivi 2010/75/EL II peatüki sätteid, kohaldatakse II lisas sätestatud
heite piirväärtusi vajaduse korral iga keskmise võimsusega põletusseadme suhtes
eraldi.
(2)          Alates 1. jaanuarist 2025 ei
tohi olemasolevast keskmise võimsusega põletusseadmest nimisoojusvõimsusega üle
5 MW eralduv vääveldioksiidi, lämmastikoksiidide ja tahkete osakeste heide õhku
ületada II lisa 1. osas sätestatud heite piirväärtusi. 
Alates 1. jaanuarist 2030 ei tohi olemasolevast
keskmise võimsusega põletusseadmest nimisoojusvõimsusega kuni 5 MW eralduv
vääveldioksiidi, lämmastikoksiidide ja tahkete osakeste heide õhku ületada II
lisa 1. osas sätestatud heite piirväärtusi. 
Liikmesriigid võivad vabastada II lisa 1. osas
sätestatud heite piirväärtuste järgimisest olemasolevad keskmise võimsusega
põletusseadmed, mida käitatakse kuni 500 töötundi aastas. Sel juhul
kohaldatakse tahkekütuseid põletavate seadmete suhtes tahkete osakeste heite
piirväärtust 200 mg/Nm³.
(3)          Alates [1 aasta pärast
ülevõtmise kuupäeva] ei tohi uuest keskmise võimsusega põletusseadmest eralduv
vääveldioksiidi, lämmastikoksiidide ja tahkete osakeste heide õhku ületada II
lisa 2. osas sätestatud heite piirväärtusi.
Liikmesriigid võivad vabastada II lisa 2. osas
sätestatud heite piirväärtuste järgimisest uued keskmise võimsusega
põletusseadmed, mida käitatakse kuni 500 töötundi aastas. Sellisel juhul
kohaldatakse tahkekütuseid põletavate seadmete suhtes tahkete osakeste heite
piirväärtust 100 mg/Nm³.
(4)          Piirkondades, kus ei järgita
direktiivis 2008/50/EÜ sätestatud ELi õhukvaliteedi piirväärtusi, kohaldavad liikmesriigid
iga sellise piirkonna keskmise võimsusega põletusseadme suhtes III lisas
sätestatud võrdlusaluse väärtustel põhinevaid heite piirväärtusi või
liikmesriikide kehtestatud rangemaid piirväärtusi, välja arvatud juhul, kui
komisjonile tõendatakse, et selliste heite piirväärtuste kohaldamine tooks
kaasa ebaproportsionaalsed kulud ning et direktiivi 2008/50/EÜ artikli 23
kohastesse õhukvaliteedi kavadesse on lisatud muud meetmed, millega tagatakse
õhukvaliteedi piirväärtustest kinnipidamine.
(5)          Komisjon korraldab
liikmesriikide ja sidusrühmadega võrdlusaluseid käsitleva teabevahetuse lõikes
4 osutatud rangemate heite piirväärtuste kehtestamiseks.
(6)          Pädev asutus võib kuni kuueks
kuuks teha erandi tavaliselt madala väävlisisaldusega kütust kasutava keskmise
võimsusega põletusseadme puhul lõigetega 2 ja 3 ettenähtud vääveldioksiidiheite
piirväärtustest kinnipidamise kohustusest, kui käitaja ei saa kõnealustest
piirväärtustest kinni pidada seetõttu, et madala väävlisisaldusega kütuse
tarned on tõsise puuduse tõttu katkenud.
Liikmesriigid teatavad viivitamata komisjonile
kõikidest esimese lõigu alusel tehtud eranditest.
(7)          Pädev asutus võib teha erandi
lõigetes 2 ja 3 ettenähtud heite piirväärtuste järgimise kohustusest
juhtudel, kui ainult gaaskütust kasutav keskmise võimsusega põletusseade peab
gaasivarustuse äkilise katkemise tõttu erandkorras kasutama muid kütuseid ning
mis seetõttu tuleks varustada sekundaarse saasteainete püüdeseadmega. Selline
erand tehakse kõige rohkem kümneks päevaks, välja arvatud juhul, kui käitaja
tõendab pädevale asutusele, et pikem periood on põhjendatud.
Liikmesriigid teatavad viivitamata komisjonile
kõikidest esimese lõigu kohaselt tehtud eranditest.
(8)          Kui keskmise võimsusega
põletusseadmes kasutatakse samaaegselt kahte või enamat kütust, arvutatakse
heite piirväärtus iga saasteaine kohta vastavalt järgmistele etappidele: 
(a)                   
võetakse igale üksikule kütusele vastav heite
piirväärtus, nagu on sätestatud II lisas;
(b)                   
määratakse kindlaks kütusele taandatud heite
piirväärtus, mis saadakse punktis a osutatud iga üksiku heite piirvääruse
korrutamise teel eraldi iga kütusega saavutatava nimisoojusvõimsusega, ning
korrutis jagatakse kõigi kütustega saavutatavate soojusvõimsuste summaga;
(c)                   
liidetakse iga kütuse kohta arvutatud heite
piirväärtused.
Artikkel 6
Heitkoguste seire ja püüdeseadmete käitamine
(1)          Liikmesriigid tagavad, et
käitajad teostavad seiret heitkoguste üle vähemalt kooskõlas IV lisaga. 
(2)          Mitut kütust kasutava
keskmise võimsusega põletusseadme puhul teostatakse heitkoguste seiret sellise
kütuse või kütusesegu põletamise ajal, mille heide on tõenäoliselt suurem, ning
ajavahemikul, mis vastab tavapärastele töötingimustele.
(3)          Kõik seiretulemused tuleb
salvestada, töödelda ja esitada nii, et pädev asutus saaks kontrollida vastavust
heite piirväärtustele.
(4)          Selliste keskmise võimsusega
põletusseadmete suhtes, kus kasutatakse heite piirväärtuste järgimiseks
sekundaarset saasteainete püüdeseadet, teostatakse pidevalt seiret kõnealuse
püüdeseadme tõhusa toimimise üle ning selle tulemused märgitakse üles. 
Artikkel 7
Vastavuskontroll
(1)          Liikmesriigid loovad keskmise
võimsusega põletusseadmetega seotud keskkonnajärelevalve süsteemi või
rakendavad muid meetmeid, et kontrollida vastavust käesoleva direktiivi
nõuetele.
(2)          Keskmise võimsusega
põletusseadmete käitajad annavad pädeva asutuse esindajatele igakülgset abi,
mis võimaldab neil teha mis tahes kontrolli, külastada tegevuskohta, võtta
proove ja koguda teavet, mis on vajalik nende ülesannete täitmiseks käesoleva
direktiivi kohaldamisel. 
(3)          Liikmesriigid võtavad
vajalikud meetmed selle tagamiseks, et keskmise võimsusega põletusseadmete
käivitamise ja seiskamise ning mis tahes talitushäirete aeg oleks võimalikult
lühike. Käitaja teavitab viivitamata pädevat asutust sekundaarse saasteainete
püüdeseadme talitushäirest või rikkest.
(4)          Nõuetele mittevastavuse
korral tagavad liikmesriigid, et:
(a)                   
käitaja teavitab viivitamata pädevat asutust;
(b)                   
käitaja võtab viivitamata vajalikud meetmed, et
taastada võimalikult kiiresti nõuetele vastavus;
(c)                   
pädev asutus nõuab käitajalt selliste täiendavate
asjakohaste meetmete võtmist, mida pädeva asutuse arvates on vaja nõuetele
vastavuse taastamiseks.
Kui nõuetele vastavust ei ole võimalik
taastada, peatab pädev asutus seadme tööd ja tühistab selle registreeringu.
Artikkel 8
Seiretulemuste kontrollimine
(1)          Liikmesriigid tagavad, et
ühegi kehtiva heite väärtuse puhul, mille üle teostatakse seiret vastavalt IV
lisale, ei ületata II lisas sätestatud heite piirväärtusi.
(2)          Keskmise võimsusega
põletusseadme käitaja säilitab järgmised andmed:
(a)                   
ilma et see piiraks artikli 4 lõike 5 kohaldamist,
tõendusmaterjal pädevale asutusele teate esitamise kohta;
(b)                   
tõendusmaterjal pädeva asutuse tehtud
registreerimise kohta;
(c)                   
artikli 6 lõigetes 3 ja 4 osutatud seiretulemused;
(d)                  
vajaduse korral andmed artikli 5 lõike 2 teises
lõigus osutatud töötundide kohta;
(e)                   
andmed seadmes kasutatavate kütuste ning
sekundaarse saasteainete püüdeseadme talitushäirete ja rikete kohta.
(3)          Lõikes 2 osutatud andmeid
tuleb säilitada vähemalt kümme aastat. 
(4)          Lõikes 2 loetletud andmed
tehakse pädeva asutuse nõudmise korral talle kättesaadavaks, et tõendada
vastavust käesoleva direktiivi nõuetele.
Artikkel 9
Keskmise võimsusega põletusseadme muutmine
(1)          Käitaja teavitab pädevat
asutust kõikidest sellistest keskmise võimsusega põletusseadmes kavandatud
muudatustest, mis võivad mõjutada kohaldatavate heite piirväärtuste
saavutamist. Selline teade esitatakse vähemalt üks kuu enne muudatuse tegemist.
(2)          Pärast käitajalt lõike 1
kohase teate saamist, registreerib pädev asutus kõik sellised muudatused ühe
kuu jooksul.
Artikkel 10
Juurdepääs teabele
Ilma et see piiraks Euroopa Parlamendi ja
nõukogu direktiivi 2003/4/EÜ,[24]
teeb pädev asutus keskmise võimsusega põletusseadmete registri üldsusele
kättesaadavaks, sealhulgas internetis.
Artikkel 11
Pädevad asutused
Liikmesriigid määravad pädevad asutused, kes
vastutavad käesolevast direktiivist tulenevate kohustuste täitmise eest. 
Artikkel 12
Aruandlus
(1)          Liikmesriigid esitavad [kaks
aastat pärast ülevõtmise kuupäeva] komisjonile kokkuvõtte I lisas loetletud
andmetest ning prognoosi kõnealustest seadmetest eralduva vääveldioksiidi,
lämmastikoksiidide ja tahkete osakeste aastase koguheite kohta; seadmed
rühmitatakse kütuseliikide ja võimsusklassi kaupa.
(2)          Liikmesriigid saadavad
komisjonile vastavalt 1. oktoobriks 2026 ja 1. oktoobriks 2031 teise ja
kolmanda aruande, mis sisaldavad ajakohastatud teavet lõikes 1 osutatud andmete
kohta.
Esimese lõigu kohaselt koostatud aruanded
sisaldavad kvalitatiivset ja kvantitatiivset teavet käesoleva direktiivi
rakendamise kohta, kõiki meetmeid, mis on võetud selleks, et kontrollida, kas
keskmise võimsusega põletusseadet käitatakse vastavalt käesolevale
direktiivile, ning kõiki selleks võetud täitemeetmeid. 
(3)          Komisjon teeb lõigetes 1 ja 2
osutatud aruandluse jaoks liikmesriikidele kättesaadavaks elektroonilise
aruandlusvahendi.
(4)          Komisjon esitab 12 kuu
jooksul pärast liikmesriikidelt aruannete saamist vastavalt lõigetele 1 ja 2
kokkuvõtva aruande Euroopa Parlamendile ja nõukogule, võttes arvesse artikli 5
lõigete 6 ja 7 ning artikli 10 kohaselt saadud teavet. 
(5)          Teises kokkuvõtvas aruandes
vaatab komisjon käesoleva direktiivi rakendamise läbi, pöörates erilist
tähelepanu vajadusele kehtestada III lisas sätestatud võrdlusalused kogu liitu
hõlmavate heite piirväärtustena, ning vajaduse korral lisatakse aruandele
õigusakti ettepanek.
(6)          Komisjoni abistab lõigete 3–5
kohaste kohustuste täitmisel Euroopa Keskkonnaamet.
Artikkel 13
Lisade muutmine
Komisjonil on õigus võtta kooskõlas artikliga
14 vastu delegeeritud õigusakte IV lisa kohandamiseks tehnika ja teaduse
arenguga. 
Artikkel 14
Delegeeritud volituste rakendamine
(1)          Komisjonile antakse õigus
võtta vastu delegeeritud õigusakte käesolevas artiklis sätestatud tingimustel. 
(2)          Artiklis 13 osutatud õigus
võtta vastu delegeeritud õigusakte antakse komisjonile viieks aastaks alates
[jõustumise kuupäev]. Komisjon esitab delegeeritud volituste kohta aruande
hiljemalt üheksa kuud enne viieaastase tähtaja möödumist. Volituste delegeerimist
uuendatakse automaatselt samaks ajavahemikuks, välja arvatud juhul, kui Euroopa
Parlament või nõukogu esitab selle suhtes vastuväite, tehes seda hiljemalt neli
kuud enne iga ajavahemiku lõppemist.
(3)          Euroopa Parlament ja nõukogu
võib artiklis 13 osutatud volituste delegeerimise igal ajal tagasi võtta.
Tagasivõtmise otsusega lõpetatakse otsuses nimetatud volituste delegeerimine.
Otsus jõustub järgmisel päeval pärast selle avaldamist Euroopa Liidu
Teatajas või otsuses nimetatud hilisemal kuupäeval. See ei mõjuta juba
jõustunud delegeeritud õigusaktide kehtivust. 
(4)          Niipea kui komisjon on
delegeeritud õigusakti vastu võtnud, teeb ta selle samal ajal teatavaks Euroopa
Parlamendile ja nõukogule. 
(5)          Artikli 13 alusel vastu
võetud delegeeritud õigusakt jõustub üksnes juhul, kui Euroopa Parlament ega
nõukogu ei ole kahe kuu jooksul pärast õigusakti teatavakstegemist Euroopa
Parlamendile ja nõukogule esitanud selle suhtes vastuväiteid või kui Euroopa
Parlament ja nõukogu on enne selle tähtaja möödumist komisjonile teatanud, et
nad ei esita vastuväiteid. Euroopa Parlamendi või nõukogu algatusel
pikendatakse seda tähtaega kahe kuu võrra.
Artikkel 15
Karistused
Liikmesriigid sätestavad eeskirjad, milles
käsitletakse karistusi käesoleva direktiivi alusel vastu võetud siseriiklike
sätete rikkumise eest, ning võtavad kõik vajalikud meetmed, et tagada
kõnealuste sätete rakendamine. Sätestatud karistused on tõhusad,
proportsionaalsed ja hoiatavad. Liikmesriigid teevad kõnealused sätted
komisjonile teatavaks hiljemalt [ülevõtmiskuupäev] ja teavitavad teda
viivitamatult kõikidest hilisematest neid sätteid mõjutavatest muudatustest.
Artikkel 16
Ülevõtmine
1.           Liikmesriigid
jõustavad käesoleva direktiivi täitmiseks vajalikud õigus- ja haldusnormid
hiljemalt [kuupäev: 1,5 aastat pärast jõustumist]. Nad edastavad kõnealuste
normide teksti viivitamata komisjonile.
Kui liikmesriigid need normid vastu võtavad,
lisavad nad nendesse normidesse või nende normide ametliku avaldamise korral
nende juurde viite käesolevale direktiivile. Sellise viitamise viisi näevad
ette liikmesriigid.
2.           Liikmesriigid edastavad
komisjonile käesoleva direktiiviga reguleeritavas valdkonnas nende poolt
vastuvõetud põhiliste õigus- ja haldusnormide teksti.
Artikkel 17
Jõustumine
Käesolev direktiiv jõustub kahekümnendal
päeval pärast selle avaldamist Euroopa Liidu Teatajas.
Artikkel 18
Adressaadid
Käesolev
direktiiv on adresseeritud liikmesriikidele.
Brüssel,
Euroopa Parlamendi nimel                           Nõukogu
nimel
president                                                        eesistuja
[1]               COM(2012) 710 (final) [pärast vastuvõtmist: ELT L ...,
..., lk …]
[2]               COM (2013) xxx (final)
[3]               ELT L 285, 31.10.2009, lk 10.
[4]               ELT L 334, 17.12.2010, lk 17.
[5]               EÜT L 309, 27.11.2001, lk 1.
[6]               Komisjoni teatis „EUROOPA 2020. AASTAL. Aruka,
jätkusuutliku ja kaasava majanduskasvu strateegia”, KOM(2010) 2020 (lõplik),
3.3.2010.
[7]               Komisjoni teatis „Kõigepealt mõtle väikestele” Euroopa
väikeettevõtlusalgatus „Small Business Act”, KOM(2008) 394 lõplik, 25.6.2008. 
[8]               http://ec.europa.eu/environment/air/review_air_policy.htm
[9]               ÜRO Euroopa Majanduskomisjoni konventsiooni protokoll
hapestumise, eutrofeerumise ja troposfääriosooni vähendamise kohta (1999).
[10]             ELT L 41, 14.2.2003, lk 26.
[11]             ELT C ..., ..., lk …
[12]             ELT C ..., ..., lk …
[13]             Euroopa Parlamendi seisukoht XX/XX/XXXX (ELT C...,...,
lk....) ja nõukogu seisukoht esimesel lugemisel, XX/XX/XXXX (ELT C...,...,
lk...). Euroopa Parlamendi seisukoht XX/XX/XXXX (ELT C...,..., lk....) ja
nõukogu otsus XX/XX/XXXX.
[14]             Euroopa parlamendi ja nõukogu otsus XXX/XXXX... ... ...,
milles käsitletakse Euroopa Liidu üldist keskkonnaalast tegevusprogrammi
aastani 2020 „Hea elu maakera võimaluste piires” (ELT L..., ... ... ...,
lk...). 
[15]             Euroopa Parlamendi ja nõukogu direktiiv 2009/125/EÜ, 21.
oktoober 2009, mis käsitleb raamistiku kehtestamist energiamõjuga toodete
ökodisaini nõuete sätestamiseks, ELT L 285, 31.10.2009, lk 10.
[16]             Euroopa Parlamendi ja nõukogu direktiiv 2010/75/EL, 24.
november 2010, tööstusheidete kohta (saastuse kompleksne vältimine ja
kontroll), ELT L 334, 17.12.2010, lk 17.
[17]             Euroopa Parlamendi ja nõukogu direktiiv 2001/80/EÜ, 23.
oktoober 2001, teatavate suurtest põletusseadmetest õhku eralduvate
saasteainete piiramise kohta, EÜT L 309, 27.11.2001, lk 1.
[18]             COM(2013) 286 final. 
[19]             COM(2013) xxx
final.
[20]             KOM(2005) 446 (lõplik).
[21]             ELT C 369, 17.12.2011, lk 14.
[22]             Euroopa Parlamendi ja nõukogu määrus (EÜ) nr 1069/2009,
21. oktoober 2009, milles sätestatakse muuks otstarbeks kui inimtoiduks
ettenähtud loomsete kõrvalsaaduste ja nendest saadud toodete tervise-eeskirjad
ning tunnistatakse kehtetuks määrus (EÜ) nr 1774/2002 (ELT L 300,
14.11.2009, lk 1)
[23]             Euroopa Parlamendi ja nõukogu direktiiv 2008/50/EÜ, 21.
mai 2008, välisõhu kvaliteedi ja Euroopa õhu puhtamaks muutmise kohta (ELT L
152, 11.6.2008, lk 1).
[24]             Euroopa Parlamendi ja nõukogu direktiiv 2003/4/EÜ, 28.
jaanuar 2003, keskkonnateabele avaliku juurdepääsu ja nõukogu direktiivi
90/313/EMÜ kehtetuks tunnistamise kohta (ELT L 41, 14.2.2003, lk 26).
LISAD
järgmise dokumendi juurde:
Ettepanek:
EUROOPA PARLAMENDI JA NÕUKOGU
DIREKTIIV
teatavate keskmise võimsusega
põletusseadmetest õhku eralduvate saasteainete heite piiramise kohta
I LISA

Käitaja poolt pädevale
asutusele esitatav teave
1. Keskmise võimsusega põletusseadme
nimisoojusvõimsus (MW).
2. Keskmise võimsusega põletusseadme liik.
3. Kasutatud kütuste liik ja osakaal vastavalt
II lisas sätestatud kütusekategooriatele.
4. Keskmise võimsusega põletusseadme käitamise
alguskuupäev. 
5. Tegevusvaldkond (NACE kood), kus keskmise
võimsusega põletusseadet või seda kohaldavat käitist kasutatakse.
6. Keskmise põletusseadme eeldatav töötundide
arv ning keskmine koormus.
7. Kohaldatavad heite piirväärtused ja käitaja
allkirjaga kinnitus selle kohta, et seadet käitatakse vastavalt nendele
piirväärtustele alates artiklis 5 sätestatud asjaomasest kuupäevast.
8. Juhul, kui kohaldatakse artikli 5 lõike 2
teist lõiku, käitaja allkirjaga kinnitus selle kohta, et seadet käitatakse kuni
300 tundi aastas.
9. Käitaja nimi ja registrijärgne asukoht ning
paiksete keskmise võimsusega põletusseadmete puhul seadme asukoha aadress.
II LISA
Artikli 5
lõikes 1 osutatud heite piirväärtused
Kõik käesolevas lisas sätestatud heite
piirväärtused määratakse temperatuuril 273,15 K, rõhul 101,3 kPa;
seejuures võetakse parandusteguriga arvesse heitgaaside veesisaldust;
tahkekütusel töötavate põletusseadmete puhul võetakse standarditud O2
sisalduseks 6 %, vedel- ja gaaskütusel töötavate põletusseadmete, v.a
mootorite ja gaasiturbiinide puhul 3 % ning mootorite ja gaasiturbiinide
puhul 15 %.
1.
osa
Olemasolevate
keskmise võimsusega põletusseadmete heite piirväärtused
1. Keskmise võimsusega põletusseadmete, v.a
mootorite ja gaasiturbiinide heite piirväärtused (mg/ Nm³),
 Saasteaine || Tahke biomass || Muud tahkekütused || Vedelkütused (v.a raske kütteõli) || Raske kütteõli || Maagaas || Gaaskütused (v. a maagaas) 
 SO2 || 200 || 400 || 170 || 350 || - || 35 
 NOX || 650 || 650 || 200 || 650 || 200 || 250 
 Tahked peenosakesed || 30(1) || 30 || 30 || 30 || - || - 
(1) 45 mg/Nm3 seadmete
puhul, mille soojusvõimsus on kuni 5 MW
2. Mootorite ja gaasiturbiinide heite
piirväärtused (mg/ Nm³)
 Saasteaine || Käitise liik || Vedelkütused || Maagaas || Gaaskütused (v. a maagaas) 
 SO2 || Mootorid ja gaasiturbiinid || 60 || - || 15 
 NOX || Mootorid || 190 (1) || 190 (2) || 190 (2) 
 Gaasiturbiinid (3) || 200 || 150 || 200 
 Tahked peenosakesed || Mootorid ja gaasiturbiinid || 10 || - || - 
(1) 1850 mg/Nm³ järgmistel
juhtudel:
i) diiselmootorid, mida hakati ehitama enne
18. maid 2006;
ii) kahekütusemootorid vedelkütuse režiimil.
(2) 380 mg/Nm³ kahekütusemootorite
puhul gaaskütuse režiimil.
(3) Heite piirväärtusi kohaldatakse
üksnes koormusel üle 70 %.
2.
osa
Uute
keskmise võimsusega põletusseadmete heite piirväärtused
1. Keskmise võimsusega põletusseadmete, v.a
mootorite ja gaasiturbiinide heite piirväärtused (mg/ Nm³), 
 Saasteaine || Tahke biomass || Muud tahkekütused || Vedelkütused (v.a raske kütteõli) || Raske kütteõli || Maagaas || Gaaskütused (v. a maagaas) 
 SO2 || 200 || 400 || 170 || 350 || - || 35 
 NOX || 300 || 300 || 200 || 300 || 100 || 200 
 Tahked peenosakesed || 1.1.                     20(1) || 20 || 20 || 20 || - || - 
(1) 25 mg/Nm3 seadmete
puhul, mille soojusvõimsus on kuni 5 MW
2. Mootorite ja gaasiturbiinide heite
piirväärtused (mg/ Nm³)
 Saasteaine || Käitise liik || Vedelkütused || Maagaas || Gaaskütused (v. a maagaas) 
 SO2 || Mootorid ja gaasiturbiinid || 60 || - || 15 
 NOX || Mootorid || 190 (1) || 95 (2) || 190 
 Gaasiturbiinid (3) || 75 || 50 || 75 
 Tahked peenosakesed || Mootorid ja gaasiturbiinid || 10 || - || - 
(1) 225 mg/Nm³
kahekütusemootorite puhul vedelkütuse režiimil.
(2) 190 mg/Nm³
kahekütusemootorite puhul gaaskütuse režiimil.
(3) Heite piirväärtusi kohaldatakse
üksnes koormusel üle 70 %.
III LISA
Võrdlusalused
artikli 5 lõikes 4 osutatud rangemate heite piirväärtuste kehtestamiseks
Kõik käesolevas lisas sätestatud heite
piirväärtused määratakse temperatuuril 273,15 K, rõhul 101,3 kPa;
seejuures võetakse parandusteguriga arvesse heitgaaside veesisaldust;
tahkekütusel töötavate põletusseadmete puhul võetakse standarditud O2
sisalduseks 6 %, vedel- ja gaaskütusel töötavate põletusseadmete, v.a
mootorite ja gaasiturbiinide puhul 3 % ning mootorite ja gaasiturbiinide
puhul 15 %.
Keskmise võimsusega põletusseadmete, v.a
mootorite ja gaasiturbiinide heite piirväärtuste võrdlusalused (mg/ Nm³)
 Saasteaine || Nimisoojusvõimsus (MW) || Tahke biomass || Muud tahkekütused || Vedelkütused || Maagaas || Gaaskütused (v. a maagaas) 
 NOX || 1–5 || 200 || 100 || 120 || 70 || 120 
 > 5–50 || 145 || 100 || 120 || 70 || 120 
 Tahked peenosakesed || 1–5 || 10 || 10 || 10 || - || - 
 > 5–50 || 5 || 5 || 5 || - || - 
Mootorite ja gaasiturbiinide heite
piirväärtuste võrdlusalused (mg/ Nm³)
 Saasteaine || Käitise liik || Vedelkütused || Maagaas || Gaaskütused (v. a maagaas) 
 NOX || Mootorid || 150 || 35 || 35 
 Gaasiturbiinid (1) || 50 || 20 || 50 
(1) võrdlusalust kohaldatakse
üksnes koormusel üle 70 %.
IV LISA
Heiteseire
1.         SO2, NOx ja
tahkete osakeste perioodilist mõõtmist nõutakse vähemalt iga kolme aasta tagant
keskmise võimsusega põletusseadmete puhul, mille nimisoojusvõimsus on suurem
kui 1 MW ja väiksem kui 20 MW, ning vähemalt kord aastas selliste keskmise
võimsusega põletusseadmete puhul, mille nimisoojusvõimsus on 20 MW või rohkem,
kuid väiksem kui 50 MW. 
2.         Mõõta tuleb üksnes selliste
saasteainete sisaldust, millele on II lisas kehtestatud heite piirväärtus
asjaomase seadme jaoks.
3.         Esimene mõõtmine tehakse kolme kuu
jooksul pärast seadme registreerimist.
4.         Teise võimalusena võib peale
punktis 1 osutatud SO2 mõõtmise kasutada SO2 heite
määramiseks muid asjakohaseid meetodeid, mis on pädeva asutuse poolt
kontrollitud ja kinnitatud. 
5.         Saasteainete proovivõtu- ja
analüüsimeetodid ja protsessiparameetrite mõõtmised, samuti kõikide punktis 4
osutatud alternatiivide kasutamine toimub CENi standardite kohaselt. CENi
standardite puudumisel kohaldatakse ISO, liikmesriigi või muid rahvusvahelisi
standardeid, mis tagavad samaväärse teadusliku tasemega andmete saamise.